تاريخ لفلسفة لغربية (كتاب)

تاريخ لفلسفة لغربية (ب النڭليزية "A History of Western Philosophy") هوّ كتاب د لفلسفة خرج ف 1945 و الّفو لفيلسوف و لماطيماتسيان لبريطاني بيرتراند راسل. لكتاب كيدير مراجعة ديال لفلسفة لغربية من لفلسفة ليونانية قبل سقراط تال لبدية ديال لقرن 20. ف كلا شاپيطر كيبدا ب شرح الضروف لاجتماعية و السياسية ديال لفترة لي عاش فيها شي فيلسوف قبل ما يشرح و ينتاقد لافكار ديالو. هاد لكتاب كان من بين لاعمال لي كانو سباب باش دّا بيرتراند راسل جايزة نوبل د لاداب ف 1950. لكتاب كان عندو نجاح تجاري كبير و ريّح راسل مادياً ف ما تبقى من حياتو. بزاف نتاقدوه وخا داكشي حيت فيه تعميمات و نسيان عدد د لفلاسفة و لانضيما لفلسافية لمهمين، سيرتو مورا ديكارط. لخلفية. تّكتب هاد لكتاب ف لوقت ديال لحرب لعالمية الجاوجة، و تبازا على محاضرات على التاريخ د لفلسفة لي كان لقاها راسل ف 1941 و 1942 ف مؤسسة بارنز ف فيلاديلفيا. طرف كبير من لمجهود د التقلاب ف لمصادر على ود لكتابة ديالو، دارتو مراتو پاطريشا. ف 1943، خدا بيرتراند راسل تسبيق ديال 3000 دولار من عند الناشر ديالو، و الّف لكتاب مابين 1944 و 1945، فاش كان ڭالس ف كلية برين مار ف پينسيلڤينيا. ف 1946 تّنشر لكتاب ف لمملكة لمتحدة، و موراها ف لميريكان. ف 1961، خرجات طبعة "جديدة" من لكتاب، مي ماكان فيها تا شي زيادة. بعض التصحيحات تدارو ف النسخة د لمملكة لمتحدة، مي النسخة لميريكانية بقات كيما هيّ، بما فيها لغالاط ف تاريخ الزيادة د سپينوزا. خلاصة د لكتاب. هاد لعامال مقسوم ل تلاتة د لڭزوات، كلا واحد فيهوم مكوّن من عدد د الشاپيطرات. اغلب الشاپيطرات كيهضرو على شي فيلسوف ؤلا سيستيم فلسافي محدد ؤلا فترة تاريخية محددة. لفلسفة لقديمة. لڭزو اللول كيهضر على هاد لمواضيع: لاستقبال. مراجعات معاصرة. على حساب لفيلسوف لبريطاني ا. س. ڭريلين "اغلبية لي راجعو لكتاب… ملي بان لمرة اللولة ف 1945، تّافقو على جوج حوايج: لحاجة اللولة بلي مكتوب ب اسلوب زوين بزاف، قشاشبي، واضح و امري. و تاني حاجة بلي ماشي ديما دقيق ف لوصف ديال لمفكرين لي كايهضر عليهوم ؤلا عادل ف التعامل معاهوم". راسل تقلق شوية من لاستقبال لمخلط (سلبي و ايجابي) ل لكتاب، سيرتو من عند لاكاديميين. هوّ براسو وصف لكتاب ديالو كا عامال ديال التاريخ لاجتماعي، و طلب باش يتم التعامل معاه على هاد الساس، و زاد: "كانعتابر الطرف اللولاني ديال "تاريخ لفلسفة لغربية" تاريخ ديال التقافة. الطراف اللخرين فين الصيونص كاتولي كاتلعب دور موهيم، كانو صعب باش نحطهوم ف هاد لاطار. درت ما عليا، مي ماشي متيقن بلي نجحت. كاينين نقّاد تهموني بلي ماكتبتش تاريخ حقيقي مي رواية منحازة د لاحدات لي ختاريت باش نكتب عليها بشكل عشوائي. ولاكين ب نّسبة ليا، شي واحد لي ماشي منحاز مايمكنش يكتب تاريخ كيتير لاهتمام، يلا كاين شي واحد اصلاً لي قادر باش مايكونش منحاز. " ف 1947، لفيلسوف دجورج بواص كتب ف "جورنال د تاريخ لافكار": ""تاريخ لفلسفة لغربية" كيغلط بشكل مداوم من هاد لمنضور. لكاتب ديالو ماشادش خط واحد و ماعارفش واش كيكتب تاريخ ؤلا كايتهجّم… [الطريقة ديالو] كاتعطي واحد الصبغة عصرية زايفة على فلاسفة لي ماتو و شبعو موت، لي تقدر تردهوم كيبانو مهمين ل شي واحد ماعارفش. ف جميع لحوال، هوّ قراية غالطة ديال التاريخ. " ف 1948، ف مجلة "ازيس" ليو روبرتس كتب بلي وخا راسل كاتب معلّم و قشاشبي، "تاريخ لفلسفة لغربية" هوّ ف لغالب اسوا كتاب ديالو. ف نضرو، راسل كيكون ف احسن حوالو ملي كيتعامل معا لفلسفة لمعاصرة، و بلي عكس من هادشي "التعامل ديالو معا لفلسفة لقديمة و لوسطانية ماعندو تقريباً تا قيمة. " من غير هادشي، لفيزيسيان البيرط اينشطاين و ارڤين شرودينڭر شكرو بزاف ف لكتاب. مراجعات د من بعد. الناقد دجورج شطاينر ف كتابو على مارتين هايديڭر (1991) ڭال بلي "تاريخ لفلسفة لغربية" كتاب "قبيح" و دكر بلي ماجاب تا سيرة ل هايديڭر. دجون ستيوارت ڭال ف "The Hegel Myths and Legends" بلي لكتاب ديال راسل من بين لكتوبا لي نشرو "اساطير" على هيڭل. ستيفن هولڭييت ڭال بلي لادعاء د راسل بلي السيستيم د الدولة د هيڭل كيادي ل لاستبداد فكرة "جاهلة". روجر سكروتون شكر ف لكتاب، ولاكين نتاقد راسل حيت ركّز بزاف على لفلسفة قبل ديكارط، و مافهمش مزيان لفلسفة د كانط، و دار بزاف د التعميمات و التحييدات. لفليسوف لبريطاني ا. س. ڭريلين كتب ف 2002 بلي "طراف من هاد لكتاب لمشهور مامفصّلينش… مي من ناحية خرة هوّ مسح واعر وساهل ف قرايتو ديال لفكر لغربي، و كيتميز بلي حطو ف السياق التاريخي ديالو. راسل ستمتع ب لكتابة ديالو و هاد لمتعة كاتبان ف لكتاب؛ و التعليقات ديالو من بعد كاتبين بلي كان واعي ب نقاط الضعف فيه. " ف 2004، ڭريلين كتب:بسباب الطبيعة لمتحيزة ديال التصورات ديالو، و كونو مكتوب ب اسلوب سريع و قشاشبي، ماعمّرو ولّا كتاب جامعي اساسي. بلاصت من هادشي، كينتامي ل لفلسفة كا هواية، يعني دوك لي كاتعجبهوم لفلسفة، ؤ دوك لي كيقراوها ف وقت خاوي ديالهوم باش يتعلّمو. هاد لكتاب فريد، و كاتبو واحد من لمساهمين لكبار ف لفلسفة و اللوجيك، لي كانو عندو قناعات ليبيرالية عميقة و تابتة. هاد لكتاب، لي ساهل بزاف ف لقراية، ممتع بزاف، و عامر ب لحكام، وخا خاصو مراجعة اكاديمية، هوّ واحد من الصروح ديال لفلسفة و لاداب د لقرن عشرين…